Példátlan összefogásnak köszönhetően emlékeztek meg 1956 hőseiről Agyagosszergényben, az október 23-án tartott rendezvényen. Az ünnepi szentmisében Szarka Gábor plébános a tisztelet fontosságát hangsúlyozta prédikációjában. A közel száz emlékező ezt követően a Templom téren újonnan felállított „Hősi Emlékmű” körül gyűlt össze, ahol a községi megemlékezés folytatásaként Horváth Péter elszavalta Claes Gill – Gloria Victis (fordította TollasTibor) című versét. A két méter magas, 900 kg súlyú emlékmű – mely nemzeti ünnepeinkre /1848;1956/ és nagy világégéseinkre /1918;1945/ emlékeztet – a településen működő szervezetek és magánszemélyek adakozásaiból és önzetlen munkájuk révén került felállításra. Agyagosszergény Község Önkormányzata, a Szent László Plébánia, a Közi Horváth József Népfőiskola és a Fidesz-KDNP helyi csoportja által szervezett megemlékezés ünnepi szónoka Dr. Borbély József történész, a falu szülöttje volt.„…a magasabb igény, öntudat, színvonal: hogy újra „emelkedő nemzet” legyünk – mint voltunk Széchenyi idején, a reformkorban -, tette a szabadság katonájává kiváló és tragikus sorsú ’56-oselődeinket”– fogalmazott beszéde kezdetén. Föltette a tán nem is oly költőinekszánt kérdést: forradalmunk hőseinek és mártírjainak emlékezete élő-e a családban, a nemzet nagy családjában? Majd megemlékezett szűkebb pátriánk, a Nyugat-Dunántúl forradalmárairól, mártírjairól. Megidézte Németh Lászlót, mondván „tömegnépként” nem igazán lehetünk sikeresek, ám jövőképesek lehetünk Közép-Európa modern-kori hellénjeiként.„…bár kifosztottak lettünk,mégse aggódjunk; higgyünk annak, aki mondta: ne aggódjatok, „minden megvan”– zárta mély tartalmú, méltóságteljes beszédét. Ezt követően Szántóné Kiss Mónika előadásában (gitáron kísérte Szilágyi Péter) az emlékezők meghallgathatták Bródi János – Ha én rózsa volnék című énekét, miközben fiatalok felhúzták az ’56-os lyukas nemzeti zászlót. Az összefogás eredményeként felállított emlékművet Szarka Gábor plébános áldotta meg,majd a helyi szervezetek képviselői elhelyezték koszorúikat. A megemlékezés aHimnusz eléneklésével zárult.